Iz splitske komunalne tvrtke Vodovod i kanalizacija javnosti je u utorak poslijepodne upućena obavijest o tome da je došlo do zamućenja vode i da ona do daljnjega nije za piće.

To se odnosi na administrativno područje Grada Splita (osim Žrnovnice) te Kaštela, Solina, Trogira, otoka Čiova, Podstrane, Klisa, te priobalnog dijela općine Seget.

Obavijest prenosimo u cijelosti:

Dana 6. ožujka 2017. godine na internetskoj stranici trgovačkog društva Vodovod i kanalizacija d.o.o. Split upućena je obavijest potrošačima da je došlo do zamućenja vode za piće na području cijelog vodoopskrbnog sustava.

U obavijesti je navedeno kako je do zamućenje vode došlo dana 3. ožujka 2017. godine.

Ovim putem dajemo pojašnjenje razloga zbog kojeg je obavijest potrošačima stavljena na internetsku stanicu VIK-a dana 6. ožujka 2017. godine.

Naime, 3. ožujka 2017. godine (petak) je dan kada je prvi put zabilježeno neznatno zamućenje vode i to samo na dvije sporadične lokacije.

Takva neznatna zamućenost vode nastaje kao posljedica obilnijih padalina te obično nestane isti dan osim u slučaju nastavka padalina.

Budući su se padaline nastavile tijekom vikenda (4. i 5. ožujka), došlo je do pogoršanja stanja te smo dana 6. ožujka 2017. godine zaprimili službenu potvrdu Nastavnog zavoda za javno zdravstvo SDŽ da je došlo do povećanja vrijednosti iznad 5 NTU (metoda za mjerenje mutnoće vode).

Nakon zaprimanje službene potvrde od strane Nastavnog zavoda za javno zdravstvo SDŽ te u skladu s pozitivno pravnim propisima, uputili smo obavijest potrošačima.

Ovim putem ujedno navodimo da rezultati analize mutnoće vode od 7. ožujka 2017. godine pokazuju vrijednost iznad MDK (maksimalno dopuštena koncentracija) granica pa stoga preporučamo potrošačima da prokuhaju vodu prije uporabe ili da za piće koriste flaširanu vodu.

Osobe izložene najvećem riziku su mala djeca, starije i imunokompromitirane osobe.

Ova preporuka ostaje na snazi do daljnjega!